Karl H. Bornhøft (SF), 2010-05-27:
Jeg skal på vegne af SF's ordfører på området gøre opmærksom på følgende: SF er medforslagsstiller på det her forslag, der har til hensigt at tilbyde mikrolån til nydanske kvinder.
Forslaget går konkret ud på, at vi pålægger regeringen at etablere et landsdækkende forsøg med mikrolån.
Forsøget skal løbe over en 2-årig periode og skal finansieres af 5 mio. kr. fra Vækstfondens midler.
Vi synes, at det er helt rimeligt at tage særlige hensyn til mennesker, som har særlig brug for det, og hvor man kan give en særlig støtte.
Og der er mange nydanske kvinder, der går med en iværksætter i maven, mange kvinder, der har gode forretningsideer, der med lidt hjælp og støtte kan realiseres og blive til et levedygtigt iværksætterprojekt.
Ofte er det faktisk kun et lille økonomisk skub, der skal til for at gøre drømmen til virkelighed.
Til gengæld er det her lille skub faktisk også utrolig vigtigt, og det kommer altså ikke af sig selv.
Derfor er der andre, der må byde ind på det.
Der står nemlig flere problemer i vejen, bl.a. udgør kvindernes kulturelle og sociale baggrund en barriere.
Det kan vi lige så godt være opmærksomme på.
Og typisk vil kvindernes økonomiske forudsætninger forud for projektet være dårlige – så dårlige, at det næsten kan synes umuligt for dem at finde den nødvendige startkapital.
Det er vigtigt at understrege, at den her økonomiske bistand i form af lån betyder, at pengene skal betales tilbage, når forretningen er oppe at køre, og at man sikrer, at de her kvinder får en mulighed, der gør, at de også både kan håndtere opstarten og de barrierer, de møder undervejs i forhold til bl.a. administrative opgaver.
Det kan være vanskeligt at få lån i bankerne til opstart og drift.
Det kan også være vanskeligt, fordi en del af kvinderne faktisk modtager en eller anden form for offentlig ydelse.
Ideen om mikrolån stammer som bekendt fra en nobelprismodtager, der er bosiddende i Bangladesh, og som har opstartet en udviklingsbank, der er etableret i 1979.
Den har vist, at det har været med til at løfte mange mennesker ud af fattigdom, en fattigdom, som de havde befundet sig i meget længe.
Ideen er altså faktisk udbredt til store dele af verden.
Derfor må det være en oplagt mulighed for os i Danmark at gå ind og give den her mulighed for kvinder, der rent faktisk gerne vil bidrage til det her samfunds udvikling.
Hvis vi bliver i sprogbrugen omkring reklamer, er det her næsten en win-win-situation, vi har i den her sammenhæng.
Det er en hjælp til nogle mennesker, nogle kvinder, som bl.a. har brug for at komme ud af et system, for der kan være tale om, at kontanthjælpen næsten kan opfattes som noget, som folk kan blive afhængige af.
Det er et løft til nogle mennesker, der gerne vil bidrage yderligere til samfundet i den her sammenhæng, men også til nogle mennesker, der har nogle tilhørsforhold i det danske samfund, som kræver, at vi udviser en større vilje til integration og til at hjælpe dem i forbindelse hermed.
Derfor synes vi, det er helt oplagt, at man gør alt, hvad man overhovedet kan for at aktivere dem.
Det er det bedste for dem, det er oven i købet det bedste for samfundet.
Derfor er vores bud altså, at det her er en fornuftig forsøgsordning.
Lad os få den igangsat.
Lad os sørge for en ordentlig evaluering.
Og vi må sige, at i den her situation er der meget mere at vinde end den smule, der eventuelt skulle være at tabe.
Derfor vælger vi at sige: Det her er et bud på, hvordan vi kan komme videre, og hvordan de her kvinder kan komme videre.
Og det er SF's budskab i den her sammenhæng.